शादी करवाने के नाम पर ठग लिए 40 हजार रुपए
बेटे की शादी करवाने के नाम पर दो व्यक्तियों ने धराड़ निवासी महिला से 40 हजार रुपए ठग लिए। महिला ने मंगलवार को एसपी ऑफिस में शिकायत की। मंगलवार को एसपी आफिस में 37 शिकायतें आई एएसपी गोपाल खांडेल और सीएसपी विवेकसिंह चौहान ने संबंधित थाना प्रभारियों को निराकरण के निर्देश दिए।
नई आबादी धराड़ निवासी गुलाबबाई पति भेरूलाल ने बताया धराड़ निवासी राकेश और अंबोदिया निवासी बाबू खान ने बेटे के लिए रिश्ता ढूंढकर शादी करवाने के लिए 40 हजार रुपए मांगे थे। दिसंबर में रुपए देने के बाद लड़की नहीं दिखाई तो रुपए लौटाने को कहा। दोनों ने रुपए लौटाने से इनकार कर दिया।
भाजपा नेता को गिरफ्तार करें - गुराड़िया (आलोट) निवासी रामलाल पिता शवाजी मालवीय ने शिकायत में बताया 24 दिसंबर 2016 को आलोट के भाजपा नेता के खिलाफ एट्रोसिटी एक्ट और म.प्र. आयुर्विज्ञान परिषद एक्ट के तहत आलोट थाने में रिपोर्ट दर्ज कराई थी। आरोपी को अब तक गिरफ्तार नहीं किया। व्यथित रामलाल ने हाईकोर्ट में आवेदन प्रस्तुत किया। 27 फरवरी को हाईकोर्ट ने कार्रवाई के निर्देश दिए थे। पुलिस ने अब तक कोई कार्रवाई नहीं की।
hin_Deva hin_Deva hin_Deva hin_Deva